Braziliya termasi sobiq futbolchisi kokain sotib olish uchun jahon chempioni medalini sotib yubordi

Braziliya terma jamoasi sobiq futbolchisi Paulu Sezar kokain sotib olish uchun jahon chempioni medalini sotib yubordi, deya xabar bermoqda “Korrespondent.net”.

Paulu Sezar 1970-yildagi jahon chempionatida qo‘lga kiritgan oltin medali taqdiri haqida gapirib berdi.
“Men o‘zimni butunlay nazorat qila olmay qoldim. Hech qachon bungacha boraman, deb o‘ylamagan edim. Bu katta yo‘qotish.
Avvallari buni hech kimga e’tirof etmaganman. Biroq hozir barchasini aytib berishga tayyorman. O‘sha vaqtda hayotimdagi eng muhim narsa men uchun kokain bo‘lgan. Medalning qimmati kamroq bo‘lgan”, — deya Paulu Sezar gaplaridan iqtibos keltirdi nashr.
65 yoshli Sezar Braziliya klublari, shuningdek Fransiyaning “Marsel”i tarkibida to‘p surgan. Jahon chempionati medalini u Braziliya termasi bilan 1970-yilda yutib olgan.